Dekor: Eklektiese eenvoud
Jasper Kroep en dr. Cathy Parsons het hulle huis in Belgravia in ’n lushof omskep waar vriende en familie gereeld kom kuier.
Dit is moeilik om een woord te gebruik om Cathy se huis te beskryf. Haar en Jasper se liefde vir reis is in hulle dekor en kunswerke sigbaar. “As ek van iets hou, koop ek dit. Of dit nou in die mode is of nie.”
Sy en Jasper is albei lief vir onthaal en het die buitegebou in ’n kuierkamer omskep. Vier groot collages gee ’n blik op hulle lewens met foto’s van spesiale tye saam met familie en vriende. Die kamer is ingerig met sy eie eetgerei, yskaste en onthaalgeriewe. Saans word die deure oopgegooi en word onder die bome gekuier.
Jasper is lief vir wyn en geniet dit om sy gaste met iets spesiaals te bederf. Met die druiweprieel by die ingang, sagte musiek en goeie wyn, kan jy jou amper verbeel of jy in die hartjie van Frankryk sit. – Ilette Coetzer
More in this category: « Fokus op: Aanlyn inkopies Ontmoet vir: Jaag karre en motorfietse »